ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με την εφαρμογή του σχεδίου Eurofarm (σύμφωνα με το άρθρο 13 του κανονισμού (ΕΟΚ) αριθ. 571/88) του Συμβουλίου

Εισαγωγή

Ο κανονισμός EOK) αριθ. 571/88 [1] του Συμβουλίου για τη διοργάνωση κοινοτικών ερευνών σχετικά με τη διάρθρωση των γεωργικών εκμεταλλεύσεων, που στο εξής θα αναφέρεται ως «βασικός κανονισμός», ορίζει το σχέδιο Eurofarm ως ένα «σύνολο βάσεων στοιχείων που θα χρησιμοποιούνται για τη διενέργεια των κοινοτικών ερευνών σχετικά με τη διάρθρωση των γεωργικών εκμεταλλεύσεων για τις απαιτήσεις των εθνικών και κοινοτικών γεωργικών πολιτικών».

[1] ΕΕ L 56 της 2.3.1988, σ. 1, όπως τροποποιήθηκε από τον κανονισμό (EK) αριθ. 143/2002 της Επιτροπής (ΕΕ L 24 της 26.1.2002, σ. 16).

Το άρθρο 13 του βασικού κανονισμού προβλέπει ότι ανά τριετία η Επιτροπή θα υποβάλλει στο Συμβούλιο έκθεση σχετικά με τον τρόπο λειτουργίας του σχεδίου Eurofarm και θα προτείνει τις απαραίτητες αναπροσαρμογές του κανονισμού.

Η τελευταία έκθεση σχετικά με την εφαρμογή του σχεδίου Eurofarm εκδόθηκε από την Επιτροπή στις 23 Απριλίου 1999 [2] και εξετάστηκε από την Ειδική Επιτροπή Γεωργίας του Συμβουλίου στις 14 Φεβρουαρίου 2000. Η παρούσα είναι η τέταρτη έκθεση που υποβάλλει η Επιτροπή στο Συμβούλιο.

[2] COM(1999) 189 τελικό.

Η παρούσα έκθεση παρουσιάζει συγκεκριμένα:

- μια σύνοψη των δραστηριοτήτων σε σχέση με την έρευνα 1997

- μια έκθεση προόδου για τις δραστηριότητες σε σχέση με τη βασική έρευνα 1999-2000

- σύντομη περιγραφή των προπαρασκευαστικών εργασιών για την έρευνα 2003

- μια έκθεση προόδου για τις εξελίξεις όσον αφορά την επεξεργασία των στοιχείων σχετικά με το σύστημα Eurofarm.

A. ερευνα 1997

Τα αποτελέσματα της έρευνας 1997 (πινακοποιημένα στοιχεία για τη Γερμανία - ατομικά στοιχεία για τα άλλα κράτη μέλη) διαβιβάστηκαν στην Eurostat σύμφωνα με τους συμφωνηθέντες ορισμούς και μορφότυπα. Τα αποτελέσματα 1997 αναλύθηκαν και δημοσιεύθηκαν σε μεγαλύτερο και λεπτομερέστερο βαθμό απ' ό,τι τα αποτελέσματα των προηγούμενων ερευνών. [3]

[3] Εκδόσεις της Eurostat που δεν έχουν μεταφραστεί στα ελληνικά:

Ένας μεγάλος αριθμός συγκεντρωτικών στοιχείων περιλαμβάνονται τώρα στις βάσεις δεδομένων της Eurostat. Ωστόσο, θα πρέπει να υπογραμμιστούν οι ακόλουθοι περιοριστικοί παράγοντες όσον αφορά τη δυνατότητα αξιοποίησης των αποτελεσμάτων:

- τα στοιχεία μερικές φορές δεν είναι επίκαιρα λόγω της καθυστερημένης διαβίβασής τους από ορισμένα κράτη μέλη και λόγω της αργής διαδικασίας επικύρωσης.

- η Γερμανία δεν διαβίβασε μικροδεδομένα.

- οι χρήστες έχουν εύκολη πρόσβαση μόνο σε προκαθορισμένους πίνακες.

- οι απαντήσεις σε ερωτήματα ad hoc εμποδίζονται από βραδείες διαδικασίες.

Η οικονομική συμβολή της Κοινότητας στην έρευνα 1997 ανήλθε σε 13,8 εκατομ. ευρώ συνολικά.

B. Βασική έρευνα 1999-2000

Προκειμένου να θεσπιστούν οι διαδικασίες εφαρμογής για την έρευνα 1999-2000 και να αναπροσαρμοστεί η τυπολογία των γεωργικών εκμεταλλεύσεων, η Επιτροπή εξέδωσε πέντε αποφάσεις [4] σύμφωνα με τη διαδικασία που ορίζει το άρθρο 15 του βασικού κανονισμού.

[4] Απόφαση 1998/377/EK της Επιτροπής της 18ης Μαΐου 1998 για την αναπροσαρμογή του παραρτήματος I του κανονισμού (EOK) αριθ. 571/88 του Συμβουλίου ενόψει της διοργάνωσης κοινοτικών ερευνών για τη διάρθρωση των γεωργικών εκμεταλλεύσεων (ΕΕ L 168 της 13.6.98).

Ο κατάλογος των χαρακτηριστικών της έρευνας αναπροσαρμόστηκε προκειμένου να λάβει υπόψη τις απαιτήσεις για νέες πληροφορίες σε σχέση με την αγροτική ανάπτυξη και τις μεθόδους βιώσιμης παραγωγής. Η σημασία της έρευνας σχετικά με τη διάρθρωση των γεωργικών εκμεταλλεύσεων για την παραγωγή γεωργοπεριβαλλοντικών δεικτών υπογραμμίστηκε στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο στις 20 Μαρτίου 2001 [5]. Δυστυχώς, οι προαιρετικές μεταβλητές (σχετικά πολυάριθμες) υποβλήθηκαν από ορισμένα μόνο κράτη μέλη, με συνέπεια να είναι αδύνατον να καταρτιστούν τα αντίστοιχα κοινοτικά συνολικά μεγέθη.

[5] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο «Στατιστικές πληροφορίες που απαιτούνται όσον αφορά τους δείκτες για την παρακολούθηση της ενσωμάτωσης των περιβαλλοντικών προβληματισμών στην κοινή γεωργική πολιτική», COM(2001)144.

Οι έρευνες 1999-2000 πραγματοποιήθηκαν σε όλα τα κράτη μέλη μεταξύ 1.12.1998 και 1.3.2001 και κάλυψαν 6,8 εκατομμύρια εκμεταλλεύσεις. Τα ατομικά στοιχεία διαβιβάστηκαν στην Eurostat από όλα τα κράτη μέλη (συμπεριλαμβανομένης της Γερμανίας, για πρώτη φορά). Διαβιβάστηκαν μεταξύ Αυγούστου 2000 και Ιουλίου (οι ημερομηνίες διαβίβασης της κάθε χώρας παρατίθενται στο παράρτημα). Ένα σημείο που πρέπει να σημειωθεί είναι ότι οι προθεσμίες που όριζε η απόφαση 1999/714/EK τηρήθηκαν όσον αφορά τις αρχικές διαβιβάσεις των μη επικυρωμένων στοιχείων από όλα τα κράτη μέλη εκτός από την Ιρλανδία ( η οποία διαβίβασε τα αποτελέσματά της τον Ιούλιο του 2002 αντί για το Δεκέμβριο του 2001). Η επικύρωση των στοιχείων χρειάστηκε μερικές φορές πολλούς μήνες, αλλά μέχρι τον Αύγουστο του 2002 όλα τα επικυρωμένα ατομικά στοιχεία βρίσκονταν στη βάση ατομικών δεδομένων του Eurofarm εκτός από τα στοιχεία της Ιρλανδίας (Οκτώβριος) και της Ιταλίας (Νοέμβριος).

Η εμπειρία έχει δείξει ότι η παραγωγή όλων των πινάκων που αποθηκεύονται στη βάση πινακοποιημένων δεδομένων του Eurofarm σύμφωνα με την απόφαση αριθ. 1999/799/ΕΚ της Επιτροπής είναι δύσκολη και χρονοβόρα. Προκειμένου να μειωθεί ο χρόνος που απαιτείται για την παραγωγή αποτελεσμάτων διαθέσιμων στους χρήστες:

- σχεδιάστηκε ένας κατάλογος απλουστευμένων και καλύτερα δομημένων πινάκων σε συμφωνία με τα κράτη μέλη. οι αντίστοιχοι πίνακες θα είναι σταδιακά διαθέσιμοι στη βάση δεδομένων NewCronos της Eurostat.

- θα βελτιστοποιηθούν τα προγράμματα Η/Υ.

Διάφορες εκθέσεις της Eurostat που βασίζονται κυρίως στην έρευνα 1999-2000 θα διαδοθούν ευρέως με θέμα ιδίως:

- τα κύρια αποτελέσματα της έρευνας 1999-2000

- την ηλικία των γεωργών

- την απασχόληση των γυναικών στη γεωργία

- την οργάνωση της γεωργίας

- τους βοσκοτόπους

- τις χρωστικές (περιβαλλοντικός αντίκτυπος).

Θα είναι ευκολότερη η χρήση των αποτελεσμάτων της έρευνας 1999-2000 χάρη στο νέο μηχανισμό δημιουργίας πινάκων που αναπτύχθηκε στο πλαίσιο της υποστήριξης της διαχείρισης του Eurofarm και χάρη στην ταχύτερη διαδικασία επικύρωσης πινάκων ad hoc (ταυτόχρονη διαβίβαση των πινάκων ad hoc στους χρήστες και στις Στατιστικές Υπηρεσίες όταν ζητούνται επειγόντως).

Η καταβολή της κοινοτικής συμβολής στην έρευνα 1999-2000 (συμπεριλαμβανομένης, όταν χρειάζεται, μιας πρόσθετης συμβολής 50% για μια πλήρη έρευνα) άρχισε το 2000 και θα ολοκληρωθεί το 2003. Συνολικά, η κοινοτική συμβολή θα ανέλθει σε 26,6 εκατομμύρια ευρώ.

C. ερευνα 2003

Ενόψει της έρευνας 2003, η Επιτροπή εξέδωσε τρεις κανονισμούς [6] σύμφωνα με τη διαδικασία που ορίζει το άρθρο 15 του βασικού κανονισμού. Ο αριθμός των προαιρετικών μεταβλητών περιορίστηκε (προκειμένου να αποφευχθούν περιπλοκές και υπερβολικές επιβαρύνσεις όσον αφορά τη διαχείριση των στοιχείων χωρίς να υπάρχει δυνατότητα να καταρτιστούν κοινοτικά συνολικά μεγέθη) και προστέθηκε ένα τμήμα που αφορά τις περιβαλλοντικές πτυχές της γεωργίας στον κατάλογο των χαρακτηριστικών που θα συλλεγούν για την εν λόγω έρευνα. Σημαντική εξέλιξη για την έρευνα αυτή αποτελεί το γεγονός ότι οι προθεσμίες διαβίβασης αναφέρονται τώρα στη διαβίβαση ήδη επικυρωμένων στοιχείων (έτσι ώστε οι προθεσμίες επικύρωσης δεν θα επηρεάσουν την ημερομηνία που προβλέπεται να είναι τα στοιχεία διαθέσιμα).

[6] Κανονισμός (EK) αριθ. 143/2002 της Επιτροπής της 24ης Ιανουαρίου 2002 για την τροποποίηση του παραρτήματος Ι του κανονισμού (EOK) αριθ. 571/88 του Συμβουλίου ενόψει της διοργάνωσης κοινοτικών ερευνών για τη διάρθρωση των γεωργικών εκμεταλλεύσεων το 2003, 2005 και 2007 (ΕΕ L 24 της 26.1.2002).

Προκειμένου να επιταχυνθεί η διαθεσιμότητα των κύριων αποτελεσμάτων και να αποφευχθούν υπερβολικές χρονικές διαφορές μεταξύ της διάδοσης των στοιχείων από τα κράτη μέλη και την Επιτροπή, τα κράτη μέλη θα διαβιβάσουν στην Eurostat ένα κοινό σύνολο πινάκων μόλις διαδοθούν τα αρχικά εθνικά στοιχεία.

Δ. εξελιξεισ οσον αφορα την επεξεργασια των στοιχειων σχετικα με το συστημα Eurofarm

Δ.1 αναπτυξη λογισμικου 1997-2002

Δ.1.1 Εισαγωγή

Όπως προβλεπόταν στην τελευταία έκθεση προς το Συμβούλιο σχετικά με την εφαρμογή του σχεδίου Eurofarm, πραγματοποιήθηκε εν προκειμένω σημαντική ανάπτυξη λογισμικού. Ορισμένα από τα στοιχεία που αναπτύχθηκαν ήταν απαραίτητα δεδομένου ότι ο υλικός εξοπλισμός και το λειτουργικό σύστημα που χρησιμοποιούνταν για το «παλιό» σύστημα Eurofarm δεν υποστηρίζονται πλέον από τη Διεύθυνση Πληροφορικής της Επιτροπής.

Ωστόσο, η μετάβαση του Eurofarm σε νέο σύστημα πληροφορικής προσέφερε επίσης τη δυνατότητα βελτίωσης της λειτουργικότητας του συστήματος Eurofarm και εξεύρεσης λύσεων για ορισμένες ατέλειες που είχαν εντοπιστεί στο παλιό σύστημα.

Δ.1.2 Μετάβαση του Eurofarm σε περιβάλλον UNIX

Η μεταφορά της βάσης δεδομένων του Eurofarm στο νέο σύστημα πραγματοποιήθηκε τμηματικά, πράγμα που επέτρεψε την κατάλληλη διευθέτηση όλων των (μετα-) δεδομένων για τη μετάβαση των «παλιών» στοιχείων από την κύρια μονάδα και την επεξεργασία των εισερχόμενων στοιχείων από την έρευνα 2000.

Το λογισμικό για το νέο σύστημα Eurofarm αναπτύχθηκε από μια εξωτερική εταιρεία, με τη χρήση τυπικών εργαλείων λογισμικού. Τα στοιχεία αποθηκεύονται στη βάση δεδομένων Oracle η οποία λειτουργεί σε εξυπηρετητή UNIX και είναι προσβάσιμα από ηλεκτρονικούς υπολογιστές εφοδιασμένους με λογισμικό που αναπτύχθηκε με εργαλεία Oracle. Το UNIX και Oracle είναι εργαλεία λογισμικού που χρησιμοποιούνται ευρέως εντός και εκτός της Επιτροπής. Με τη χρήση των εν λόγω εργαλείων, το σύστημα Eurofarm ευθυγραμμίστηκε με την πολιτική πληροφορικής της Επιτροπής, πράγμα που δεν ίσχυε στο προηγούμενο σύστημα όπου για διάφορους λόγους χρησιμοποιούνταν ένα ευρύ φάσμα εργαλείων λογισμικού, ορισμένα από τα οποία ήταν πεπαλαιωμένα (Cobol, MVS) ή προϊόντα με ασαφές μέλλον (Acumen).

Δόθηκε ιδιαίτερη προσοχή στη διευκόλυνση της διαχείρισης του συστήματος Eurofarm και στην ευθυγράμμιση των διαχειριστικών απαιτήσεων με την πολιτική της Επιτροπής για το προσωπικό. Μολονότι η ανάπτυξη του λογισμικού πραγματοποιήθηκε από εξωτερική εταιρεία, όλη η επεξεργασία των στοιχείων σχετικά με τη διάρθρωση των γεωργικών εκμεταλλεύσεων μπορεί να γίνεται από μη ειδικευμένο στη πληροφορική προσωπικό, το οποίο κατανοεί δεόντως τη λογική της εφαρμογής. Αυτή και οι επόμενες αποφάσεις σχετικά με το προσωπικό επέτρεψαν να ανατεθεί όλη η διαδικασία των στοιχείων σε υπαλλήλους της Eurostat χωρίς να αναζητηθεί εξωτερικό προσωπικό.

Από την άνοιξη του 2002, δημιουργήθηκαν πίνακες ad-hoc από την έρευνα 2000 με το νέο σύστημα έτσι ώστε να ανταποκρίνονται στις απαιτήσεις των χρηστών και από τον Οκτώβριο του 2002 δημοσιεύονται προοδευτικά στην Newcronos οι πίνακες που δημιουργήθηκαν με το νέο σύστημα.

Το συνολικό κόστος για την ανάπτυξη του νέου συστήματος Eurofarm ανήλθε σε 900.000 ευρώ, μέρος του οποίου χρηματοδοτήθηκε από τον προϋπολογισμό της Επιτροπής για την πληροφορική και το υπόλοιπο από τον προϋπολογισμό για την έρευνα σχετικά με τη διάρθρωση των γεωργικών εκμεταλλεύσεων.

Δ.1.3 Νέα δομή του συστήματος βάσεων δεδομένων του Eurofarm

Σύμφωνα με τη λειτουργία τους, τα στοιχεία που προορίζονται για επεξεργασία στο πλαίσιο της έρευνας σχετικά με τη διάρθρωση των γεωργικών εκμεταλλεύσεων κατανεμήθηκαν σε τρεις βάσεις δεδομένων:

- «Βάση μεταδεδομένων»

Η βάση αυτή φιλοξενεί τα «μεταδεδομένα» που απαιτούνται για την επεξεργασία των στοιχείων Eurofarm (από τον ορισμό των αρχείων της έρευνας μέχρι την επικύρωση των εισερχόμενων στοιχείων και την επιλογή των παραμέτρων που απαιτούνται για τον καθορισμό των στατιστικών πινάκων).

Οι πληροφορίες που αποθηκεύονται στη βάση αυτή (όπως ο κατάλογος των χαρακτηριστικών της έρευνας, οι κανόνες τυπολογίας κ.λπ.) καλύπτουν όλες τις έρευνες από τη βασική έρευνα 1989/1990 και εξής.

Η προσέγγιση να αναπτυχθεί μια «βάση μεταδεδομένων» επιλέχθηκε προκειμένου να συγκεντρωθούν όλα τα είδη παραμέτρων, που ήταν προηγουμένως κατανεμημένα σε διάφορα αρχεία, σε έναν κεντρικό χώρο έτσι ώστε να καταστούν ευκόλως προσβάσιμα και να επιτραπεί η διαφάνεια της επεξεργασίας των στοιχείων Eurofarm για τους τελικούς χρήστες. επίσης, να διευκολυνθούν οι αναμενόμενες μελλοντικές επεκτάσεις (μελλοντικές έρευνες - υποψήφιες για προσχώρηση χώρες και χώρες ΕΖΕΣ).

- «Βάση ατομικών δεδομένων»

Η βάση αυτή προσφέρει μια συνεκτική άποψη όλων των στοιχείων από τις διάφορες έρευνες και τις διάφορες χώρες.

Δόθηκε ιδιαίτερη προσοχή στην ανάπτυξη όλων των προγραμμάτων επεξεργασίας με ομοιόμορφο τρόπο για τα διάφορα έτη ερευνών και τις διάφορες χώρες. Μέσω της βάσης μεταδεδομένων γίνεται η διαχείριση ειδικών διαφορών για τα διάφορα έτη ερευνών (κατάλογος χαρακτηριστικών κ.λπ.) χωρίς να κρύβονται - όπως συνέβαινε στο προηγούμενο σύστημα - στα ίδια τα προγράμματα.

Η βάση περιλαμβάνει ήδη 15.439.476 συνολικά καταχωρίσεις.

- «Βάση πινακοποιημένων δεδομένων»

Η βάση αυτή περιέχει τους συγκεντρωτικούς πίνακες που παράγονται από τα ατομικά στοιχεία της «βάσης ατομικών δεδομένων» με τη χρήση των ορισμών των πινάκων που είναι αποθηκευμένοι στην «βάση μεταδεδομένων».

Προκειμένου να εξασφαλιστεί ότι οι απαιτήσεις επεξεργασίας πληρούν τους απαραίτητους περιορισμούς απορρήτου, η βάση αυτή διαιρέθηκε σε ένα απόρρητο μέρος, το οποίο περιλαμβάνει τους πίνακες στην αρχική τους μορφή, και ένα «δημόσιο» μέρος, το οποίο περιλαμβάνει τους φιλτραρισμένους πίνακες, οι οποίοι προκύπτουν αφού ληφθούν υπόψη οι απαιτήσεις απορρήτου, έτσι ώστε να μην δημοσιεύονται τυχόν στοιχεία ατομικού χαρακτήρα.

Η δημιουργία των πινάκων βασίζεται τώρα σε ένα ενιαίο μηχανισμό δημιουργίας πινάκων ο οποίος χρησιμοποιεί ορισμούς μεταβλητών και διαστάσεων που είναι αποθηκευμένοι στη βάση μεταδεδομένων. Αυτό θεωρείται σημαντική βελτίωση σε σύγκριση με το προηγούμενο σύστημα όπου αναπτύσσονταν ειδικά προγράμματα για διαφορετικές ομάδες. Η νέα αυτή δυνατότητα παρέχει ευελιξία ανταπόκρισης σε νέες ανάγκες για πίνακες χωρίς να απαιτείται δημιουργία νέων προγραμμάτων.

Η βάση πινακοποιημένων δεδομένων χρησιμοποιείται για την κεντρική αποθήκευση όλων των πινακοποιημένων στοιχείων. Τα πινακοποιημένα στοιχεία από τη βάση αυτή ανακαλούνται προκειμένου να ανταποκριθούν σε αιτήματα ad-hoc, να αντιγραφούν στη βάση δεδομένων γενικής διάδοσης της Eurostat ή να παράσχουν πίνακες για έντυπες εκδόσεις.

Δ.2 Προγραμματισμένες εξελίξεις 2003-2004

Η Eurostat προγραμματίζει ήδη τρία σχέδια προκειμένου να βελτιωθεί η λειτουργικότητα του συστήματος όπως έχει μέχρι σήμερα αναπτυχθεί και να καταστούν τα αποτελέσματα της έρευνας σχετικά με τις γεωργικές εκμεταλλεύσεις περισσότερο προσβάσιμα για τους χρήστες:

(1) Πρόσβαση σε ένα κεντρικό σύστημα επικύρωσης για τους παρόχους στοιχείων (κράτη μέλη, υποψήφιες για προσχώρηση χώρες, χώρες ΕΖΕΣ)

Η διαδικασία επικύρωσης από την υποβολή του πρώτου συνόλου στοιχείων μέχρι την αποδοχή της τελικής έκδοσης συνήθως διαρκεί πολλούς μήνες. Προκειμένου να επιταχυνθεί η διαδικασία αυτή και να καταστούν τα επικυρωμένα στοιχεία σχετικά με τη διάρθρωση των γεωργικών εκμεταλλεύσεων πιο σύντομα προσβάσιμα, προβλέπεται να δημιουργηθεί ένα σύστημα στο κέντρο στοιχείων της Επιτροπής το οποίο θα είναι προσβάσιμο από τους παρόχους των στοιχείων . Το εν λόγω σύστημα θα επιτρέπει στους παρόχους στοιχείων να επικυρώνουν οι ίδιοι τα στοιχεία χωρίς να απαιτείται να περιμένουν απάντηση από την Eurostat.

(2) Δυνατότητα πρόσβασης και βελτίωση της απόδοσης του μηχανισμού παραγωγής πινάκων

Μολονότι ο νέος μηχανισμός παραγωγής πινάκων έχει τη βασική απαιτούμενη λειτουργικότητα, θα καταβληθούν πρόσφατες προσπάθειες προκειμένου να καταστεί η δυνατότητα δημιουργίας στατιστικών πινάκων ευρύτερα διαθέσιμη. Η χρησιμοποιούμενη έκδοση απαιτεί την εγκατάσταση προγραμμάτων και την απευθείας σύνδεση με το δίκτυο της Eurostat. Προβλέπεται να αναπτυχθεί ένα σύστημα το οποίο θα επιτρέπει τη δημιουργία πινάκων με τη συνήθη πρόσβαση στο (υπο-) σύστημα Eurofarm μέσω του Internet. Αυτό θα επιτρέψει στους κατάλληλους χρήστες που εργάζονται εκτός των εγκαταστάσεων της Eurostat, και ιδίως στους αρμόδιους εθνικούς στατιστικούς φορείς, να δημιουργούν πίνακες που θα ανταποκρίνονται στις ιδιαίτερές τους απαιτήσεις ανάλυσης. Στο πλαίσιο του σχεδίου αυτού, τα χαρακτηριστικά που ήταν διαθέσιμα στο τελευταίο λογισμικό Oracle θα χρησιμοποιηθούν προκειμένου να βελτιωθεί η συνολική απόδοση του συστήματος.

(3) Δυνατότητα πρόσβασης σε ανώνυμα ατομικά στοιχεία

Το σύστημα Eurofarm παράγει πολυδιάστατους πίνακες που βασίζονται στα στοιχεία σχετικά με τη διάρθρωση των γεωργικών εκμεταλλεύσεων. Αυτός δεν είναι σε όλες τις περιπτώσεις ο καλύτερος τρόπος παρουσίασης στατιστικών πληροφοριών. Μελέτες που βασίζονται στην ανάλυση πολλαπλών μεταβλητών απαιτούν διαφορετικούς τύπους πληροφοριών (π.χ. την κατανομή ορισμένων χαρακτηριστικών ή συσχετισμούς μεταξύ διαφόρων χαρακτηριστικών).

Η Eurostat εξετάζει τις διάφορες πτυχές που σχετίζονται με τη διάδοση ανώνυμων ατομικών στοιχείων. Πρέπει να εξεταστούν διάφορες μέθοδοι για την παραγωγή από τα απόρρητα ατομικά στοιχεία τροποποιημένων «ατομικών» στοιχείων τα οποία θα μπορούν να διαδοθούν, έτσι ώστε οι χρήστες των στοιχείων θα έχουν την ευελιξία να παράγουν στατιστικά στοιχεία σε μορφές διαφορετικές από τα πινακοποιημένα στοιχεία.

ΠΑΡΑΡΤΗΜΑ

Έρευνα σχετικά με τη διάρθρωση των γεωργικών εκμεταλλεύσεων 2000 - Ημερομηνίες διαβίβασης και επικύρωσης

>ΘΕΣΗ ΠIΝΑΚΑ>

Κατά μέσο όρο, η συνολική καθυστέρηση ήταν 253 ημέρες, από τις οποίες 70 ημέρες χρειάστηκαν στην Eurostat και 183 ημέρες χρειάστηκαν στα κράτη μέλη.